<classify> POLISI mkoani Pwani imeiomba serikali kuyataifisha magari sita yaliyokamatwa kwenye matukio mbalimbali yakiwa na dawa za kulevya aina ya bhangi na kuwapa ili yatumike kwa shughuli mbalimbali za jeshi hilo. Hayo yamesemwa mjini Kibaha na Kamanda wa Polisi wa Mkoa, Wankyo Nyigesa, akieleza kuwa kufanya hivyo itakuwa ni fundisho kwa watu wanaojihusisha na usafirishaji wa dawa hizo.Kamanda Nyigesa alisema idadi ya magari hayo yaliyokamatwa yakiwa na dawa hizo yalikamatwa kuanzia Januari mwaka huu, hali inayoonesha wamiliki wa magari hayo wakiyatumia kujipatia kipato ambacho siyo halali.Tunaiomba serikali kuyataifisha magari hayo na kutukabidhi mara kesi zitakapokwisha ili kuyafanyia kazi kwa ajili ya kufanyia doria kwani tutakuwa na vitendea kazi vya kutosha ili kukabili uhalifu mkoani kwetu, Kamanda Nyigesa. Alisema usafirishaji wa bhangi kwa kutumia magari kwa sasa umeongezeka hivyo kuna haja ya kuwa na sheria kali ikiwa ni pamoja na kuyataifisha magari yanayokamatwa na dawa hizo.Baadhi ya watu wamekuwa wakitaka kujipatia fedha kwa njia haramu ikiwa ni pamoja na usafirishaji wa dawa za kulevya aina ya bhangi ambapo kumekuwa na mfululizo wa matukio ya magari kukutwa yakiwa yanasafirisha dawa hizo na kuiharibu jamii hasa vijana, alisema Kamanda Nyigesa.Aidha, alisema baadhi ya maeneo yalipokamatwa magari hayo yakiwa na bhangi kuwa ni Mapinga walikamata gari aina ya Toyota Prado likiwa na bhangi magunia 17, Mapinga tena walikamata gari likiwa na magunia saba na Mlandizi lilikamatwa gari likiwa na magunia matano.Pia Mlandizi tena walikamata gari aina ya Noah likiwa na bhangi, Fukayosi watu walitelekeza gari likiwa na bhangi wakihofia kukamatwa na wiki iliyopita gari aina ya Prado lilikamatwa likiwa na magunia tisa.Kama mnvyoona kasi ya magari kukamatwa yakiwa na bhangi ni kubwa hivyo tutamwomba Rais tukabidhiwe magari hayo kwa ajili ya matumizi ya Jeshi la Polisi pia iwe funzo kwa watu wanaosafirisha dawa za kulevya, alisema Kamanda Nyigesa.  <topic>: kitaifa 